Oʻzbekiston yoshlar ittifoqi tomonidan oliy taʼlim muassasalarida toʻlov-kontrakt asosida tahsil olayotgan, Oʻzbekiston yoshlar ittifoqining faol aʼzosi boʻlgan talabalarni moddiy qoʻllab-quvvatlash tartibi toʻgʻrisidagi nizomni tasdiqlash haqida
(resolution, 2024-08-19)

Oʻzbekiston Respublikasi Prezidentining 2017-yil 5-iyuldagi PF-5106-son “Yoshlarga oid davlat siyosati samaradorligini oshirish va Oʻzbekiston yoshlar ittifoqi faoliyatini qoʻllab-quvvatlash toʻgʻrisida”gi Farmoni va 2017-yil 18-iyuldagi PQ-3138-son “Oʻzbekiston yoshlar ittifoqi faoliyatini takomillashtirishga doir kompleks chora-tadbirlar toʻgʻrisida”gi qaroriga muvofiq Oʻzbekiston Respublikasi Oliy va oʻrta maxsus taʼlim vazirligi va Moliya vazirligi qaror qiladi: 1. Oʻzbekiston yoshlar ittifoqi tomonidan oliy taʼlim muassasalarida toʻlov-kontrakt asosida tahsil olayotgan, Oʻzbekiston yoshlar ittifoqining faol aʼzosi boʻlgan talabalarni moddiy qoʻllab-quvvatlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2017-yil 5-iyuldagi PF-5106-son “Yoshlarga oid davlat siyosati samaradorligini oshirish va Oʻzbekiston yoshlar ittifoqi faoliyatini qoʻllab-quvvatlash toʻgʻrisida”gi Farmoni va 2017-yil 18-iyuldagi PQ-3138-son “Oʻzbekiston yoshlar ittifoqi faoliyatini takomillashtirishga doir kompleks chora-tadbirlar toʻgʻrisida”gi qaroriga muvofiq ishlab chiqilgan boʻlib, Oʻzbekiston yoshlar ittifoqi (bundan buyon matnda Ittifoq deb yuritiladi) tomonidan Oʻzbekiston Respublikasi oliy taʼlim muassasalarida toʻlov-kontrakt asosida tahsil olayotgan, Oʻzbekiston yoshlar ittifoqining faol aʼzosi boʻlgan talabalarni moddiy qoʻllab-quvvatlash tartibini belgilaydi. 1. Mazkur Nizom qoidalari oliy taʼlim muassasalarining bakalavriat va magistratura bosqichlarida toʻlov-kontrakt asosida oʻqishning kunduzgi boʻlimida (ikkinchi mutaxassislik, sirtqi va kechki taʼlim bundan mustasno) tahsil olayotgan talabalarga qoʻllaniladi. 2. Mazkur Nizomga muvofiq toʻlov-kontrakt asosida tahsil olayotgan talabalar Ittifoqning oliy taʼlim muassasalaridagi boshlangʻich tashkiloti faoliyatida faol qatnashgan taqdirda Ittifoq tomonidan moddiy qoʻllab-quvvatlanadi. Moddiy qoʻllab-quvvatlash Ittifoq tomonidan talabaning oʻqishi uchun toʻlanadigan yillik toʻlov-kontrakt miqdorining 35 foizini toʻlab berish orqali amalga oshiriladi. Bunda talabalarni moddiy qoʻllab-quvvatlash ular tomonidan shartnomada belgilangan toʻlov miqdorining 65 foizini belgilangan muddatlarda toʻlash sharti bilan amalga oshiriladi. 3. Oʻzbekiston Respublikasining taʼlim muassasalariga oʻqishga qabul qilish boʻyicha Davlat komissiyasining qarori asosida qoʻshimcha toʻlov-kontrakt asosida bakalavriat bosqichiga oʻqishga qabul qilingan talabalar ikkinchi bosqichdan boshlab moddiy qoʻllab-quvvatlanish huquqiga ega boʻladilar. 4. Oʻzbekiston Respublikasi Qurolli Kuchlari safida muddatli harbiy xizmatni oʻtab, harbiy qism Qoʻmondonligining tavsiyanomasi asosida oliy taʼlim muassasalariga toʻlov-kontrakt asosida oʻqishga qabul qilingan va Ittifoq tomonidan moddiy yordam koʻrsatilayotgan talabalarga mazkur Nizomda belgilangan moddiy qoʻllab-quvvatlash imtiyozlari tatbiq etilmaydi. 5. Moddiy qoʻllab-quvvatlashga tavsiya etilayotgan talabaning oʻrtacha oʻzlashtirish koʻrsatkichi oʻrganilayotgan davrda (birinchi bosqich talabalari uchun oʻquv yilining birinchi semestr natijalarini) 86 foiz va undan yuqori boʻlishi lozim. Bunda talabaning oʻrtacha oʻzlashtirish koʻrsatkichi oʻrganilayotgan davrdagi oʻquv fanlari boʻyicha oʻzlashtirish koʻrsatkichlari yigʻindisini oʻtilgan har bir semestrdagi oʻquv fanlarining umumiy soniga boʻlish orqali aniqlanadi. 6. Ittifoqning oliy taʼlim muassasasidagi Yoshlar Kengashi (bundan buyon matnda Yoshlar Kengashi deb yuritiladi) daʼvogar talabalarni moddiy qoʻllab-quvvatlashga tavsiya etish toʻgʻrisidagi masalani koʻrib chiqishda daʼvogar talabalarning quyidagi asosiy koʻrsatkichlarini (birinchi bosqichdagi daʼvogar talabalar uchun oʻquv yilining birinchi semestr natijalarini) inobatga oladi: daʼvogar talabaning Ittifoq va oliy taʼlim muassasasi faoliyatidagi maʼnaviy-maʼrifiy va jamoat ishlarida Ittifoqning boshlangʻich tashkiloti, mahalliy va hududiy Kengashlari, Ittifoqning Markaziy Kengashi tomonidan tashkil etiladigan loyiha va tadbirlaridagi faol ishtiroki; daʼvogar talabaning fan olimpiadalari va sport musobaqalaridagi natijalari; daʼvogar talabaning tashkilotchilik va yetakchilik qobiliyatlari; daʼvogar talabaning ilmiy va ijodiy faoliyati natijalari; daʼvogar talabaning oliy taʼlim muassasasida belgilangan ichki tartib-qoidalarga rioya etishi (talabaning oliy taʼlim muassasasida belgilangan ichki tartib-qoidalariga rioya etmaganligi yuzasidan faqat oliy taʼlim muassasasi rektori buyrugʻi asosida berilgan hayfsan Ittifoqning Yoshlar Kengashi tomonidan daʼvogar talabani moddiy qoʻllab-quvvatlashni rad etish uchun asos sifatida qabul qilinadi). Daʼvogar talabalarning asosiy koʻrsatkichlarini baholash mezonlari Ittifoqning Markaziy Kengashi tomonidan ishlab chiqiladi va tasdiqlanadi. 7. Har yili 1-fevral kunidan kechikmagan holda Yoshlar Kengashi oliy taʼlim muassasasida toʻlov-kontrakt asosida tahsil olayotgan, Oʻzbekiston yoshlar ittifoqining faol aʼzosi boʻlgan talabalarni moddiy qoʻllab-quvvatlash boʻyicha oʻz faoliyatini boshlashi lozim. 8. Har yili 10-fevral kuniga qadar mazkur Nizomning 2-bandida koʻzda tutilgan talabalar Yoshlar Kengashiga Ittifoq tomonidan moddiy qoʻllab-quvvatlash koʻrsatilishini soʻrab ariza bilan murojaat qilish huquqiga ega. 9. Har yili 10-fevraldan 15-fevralga qadar Yoshlar Kengashi daʼvogar talabalarning arizalarini koʻrib chiqadi hamda moddiy qoʻllab-quvvatlash uchun tavsiya etish boʻyicha qaror qabul qiladi. 10. Ittifoqning Yoshlar Kengashi talabani moddiy qoʻllab-quvvatlashga tavsiya etish yoki rad etish huquqiga ega. Daʼvogar talabani moddiy qoʻllab-quvvatlash rad etilgan hollarda, Yoshlar Kengashining tegishli majlisi bayonida uning sabablari koʻrsatiladi. 11. Yoshlar Kengashining moddiy qoʻllab-quvvatlashga talabalarni tavsiya etish toʻgʻrisidagi qarori joriy oʻquv yili mobaynida haqiqiy hisoblanadi. 12. Yoshlar Kengashining tegishli majlisi bayoni nusxalari uch ish kuni mobaynida oliy taʼlim muassasasiga va Ittifoqning Markaziy Kengashiga taqdim etiladi. Ittifoqning Markaziy Kengashiga yuboriladigan majlis bayonnomasining nusxasiga moddiy yordam koʻrsatishga tavsiya etilgan talabalarning roʻyxati ilova qilinadi. Mazkur Nizom asosida taqdim etilgan barcha hujjatlarning toʻgʻriligi va haqiqiyligi uchun oliy taʼlim muassasasi rektori (filial direktori) hamda Yoshlar Kengashi javobgar hisoblanadi. 13. Ittifoqning Markaziy Kengashi Yoshlar Kengashlari qarorlarini tasdiqlash toʻgʻrisidagi masalani Yoshlar Kengashining tegishli hujjatlar taqdim qilingandan soʻng, oʻn ish kunidan kechiktirmasdan koʻrib chiqadi. 14. Moddiy qoʻllab-quvvatlash jarayoni Ittifoq Markaziy Kengashi Ijroiya qoʻmitasi qarori asosida amalga oshiriladi. 15. Ittifoq Markaziy Kengashi Ijroiya qoʻmitasi qarorining bir nusxasi uch ish kuni ichida tegishli oliy taʼlim muassasasiga, yana bir nusxasi Yoshlar Kengashiga yuboriladi. 16. Ittifoq Markaziy Kengashi Ijroiya qoʻmitasi tomonidan talabalarni moddiy qoʻllab-quvvatlash toʻgʻrisidagi qarori qabul qilingandan keyin besh bank kuni mobaynida, lekin yilning 1-martidan kechiktirilmay oliy taʼlim muassasasining budjetdan tashqari mablagʻlar boʻyicha shaxsiy gʻazna hisobvaraqlariga moddiy yordam koʻrsatish puli oʻtkaziladi. 17. Ittifoqning Markaziy Kengashi tomonidan Oʻzbekiston Respublikasi Oliy taʼlim, fan va innovatsiyalar vazirligi bilan kelishilgan holda daʼvogar talabalarni moddiy qoʻllab-quvvatlashga tavsiya etish bilan bogʻliq masalani koʻrib chiqish muddatlariga oʻzgartirish kiritilishi mumkin. 18. Talabalar safidan chiqarilgan yoki akademik taʼtilga chiqqan talaba Oliy va oʻrta maxsus, kasb-hunar taʼlimi muassasalarida oʻqitishning toʻlov-kontrakt shakli va undan tushgan mablagʻlarni taqsimlash tartibi toʻgʻrisidagi nizomning (roʻyxat raqami 2431, 2013-yil 26-fevral) 28 va 29-bandlariga muvofiq oʻzining toʻlov-kontrakt asosida oʻqishi uchun toʻlagan mablagʻini qaytarib olish huquqiga ega boʻlgan hollarda Ittifoqning Markaziy Kengashi tomonidan oliy taʼlim muassasalarining budjetdan tashqari mablagʻlar boʻyicha shaxsiy gʻazna hisobvaraqlariga oʻtkazilgan moddiy yordam koʻrsatish puli qayta hisob-kitob qilinishi va Ittifoqning Markaziy Kengashiga qaytarilishi lozim. 19. Oliy taʼlim muassasasi talabalari safidan chiqarilgan talaba Oliy va oʻrta maxsus, kasb-hunar taʼlimi muassasalarida oʻqitishning toʻlov-kontrakt shakli va undan tushgan mablagʻlarni taqsimlash tartibi toʻgʻrisidagi nizomning (roʻyxat raqami 2431, 2013-yil 26-fevral) 27-bandiga muvofiq oʻzining toʻlov-kontrakt asosida oʻqishi uchun toʻlagan mablagʻini qaytarib olish huquqiga ega boʻlmagan hollarda Ittifoqning Markaziy Kengashi toʻlangan moddiy yordam koʻrsatish pulini talabadan qonunchilik hujjatlarida belgilangan tartibda undiradi. 20. Talaba moddiy qoʻllab-quvvatlanish huquqidan voz kechsa, oliy taʼlim muassasasi talaba uchun toʻlangan mablagʻni Ittifoqning Markaziy Kengashiga oʻn bank kuni ichida qaytaradi. 21. Mazkur Nizomning 19 — 21-bandlarida koʻrsatilgan holatlar yuz bergan taqdirda Yoshlar Kengashi Ittifoqning Markaziy Kengashini oʻn kalendar kuni mobaynida xabardor qilishi shart. 22. Mazkur Nizom qoidalariga rioya etilishi, shuningdek, Ittifoq tomonidan moddiy qoʻllab-quvvatlangan talabalarning oʻquv jarayonidagi ishtiroki, oʻzlashtirishi, intizomi va Ittifoq faoliyatidagi ishtiroki ustidan nazorat qilish tegishli oliy taʼlim muassasasi hamda Yoshlar Kengashi zimmasiga yuklatiladi. 23. Ushbu Nizom Oʻzbekiston yoshlar ittifoqi Markaziy Kengashi bilan kelishilgan.